| **vz.77 Dana** |
| --- |
|  |
| **Tipas** | savaeigė haubica patranka |
| **Kūrėjas** | *Konštrukta Defence a.s. Trenčín* |
| **Šalis** | Čekoslovakijos vėliava Čekoslovakija |
| **Sukurta** | 1977 |
| **Gaminta** |  |
| **Gamintojas** | *Zavody tazkeho strojarstva-Dubnica* |
| **Pagaminta vienetų** | virš 750 |
| **Naudota** |  |
| **Charakteristikos** |
| **Ekipažas** | 5-6 |
| **Masė (t)** |  |
| **Kovinė masė (t)** | 29,25 |
| **Ilgis (m)** | 11,156 |
| **Plotis (m)** | 3,0 |
| **Aukštis (m)** | 2,85 |
|  |
| **Šarvo storis (mm)** |  |
| **Pagrindinis ginklas** | haubica patranka |
| **Kalibras** | 152 |
| **Papildomi ginklai** | 12,7 mm zenitinis kulkosvaidis DŠKM |
|  |
| **Važiuoklė (formulė)** | ratinė |
| **Kelio prošvaisa** |  |
| **Variklis** | dyzelis „Tatra 2-939-34" |
| **Variklio galia (AJ, (kW))** | 345 AJ |
| **Kuras** | dyzelinas |
| **Nuotolis plentu (km)** | 650 (keliu) |
|  |
| **Važiavimo greitis (km/h)** | 80 (keliu) |
| **Plaukimo greitis (km/h)** |  |
| **Įveik.sienelės aukštis (m)** | 1,5 m |
| **Įveik.griovio plotis (m)** | 1,4 m |
| **Įveik.įkalnė** |  |

**152 mm savaeigė haubica patranka vz.77 „Dana"** (ček. ***D**ělo **A**utomobilní **N**abíjené **A**utomaticky* 'pabūklas automobilinis automatinio užtaisymo'), kitaip dar *ShKH-77* (ček. *Samohybná Kanónová Húfnica vzor 77* 'savaeigė patrankinė haubica, modelis 1977 m.') – Čekoslovakijos (Slovakijos) gamybos ratinė savaeigė. Savaeigę sukonstravo kompanija *Konštrukta Trenčín*, o gamino kompanija *ZTS-Dubnica*. Ji buvo pirmoji ratinė 152 mm savaeigė, kuri įtraukta į kurios nors valstybės ginkluotę.

Dabar šias savaeiges naudoja Čekija, Slovakija, Libija, Lenkija, Gruzija.

Ratinės savaeigės turi privalumų, lyginant su vikšrinėmis:

* pigesnės;
* lengviau prižiūrimos,
* judresnės. Reguliuojant oro slėgį padangose užtikrinamas reikiamas pravažumas bekelėje. Vairuojama sukiojant priekines dvi ratų poras, vairas su stiprintuvu.

Prieš šaudant savaeigė į žemę įsiremia 3 hidrauliniais stabilizatoriais. Ant viršaus turi kraną amunicijai krauti.

Įgula
-----

Savaeigės DANA įgulą sudaro:

* priekinėje kabinoje:
	+ vairuotojas (valdo hidraulinius stabilizatorius),
	+ vadas,
* bokštelyje, kairėje pusėje:
	+ taikytojas (nutaiko, iššauna),
	+ užtaisymo operatorius (parenka reikiamus šaunamuosius užtaisus),
* bokštelyje, kairėje pusėje:
	+ šaudmenų tvarkytojas (nustato sviedinių sprogdiklių veikimo būdą).

Istorija
--------

„Danos" vaizdas iš šono
DANA buvo konstruojama 8-tojo dešimtmečio pirmoje pusėje kompanijoje *Konštrukta Trenčín*. Savaeigė turėjo tapti vietiniu netiesioginės ugnies ginklu, kad nereiktų pirkti TSRS gamybos savaeigių *2S3 Akacija*. 1976 m. konstravimo darbai buvo baigti ir gamyba perduota valstybinei įmonei „Zavody tazkeho strojarstva-Dubnica" (*ZTS-Dubnica*) Dubnicos prie Vaho mieste.

1977 m. savaeigė DANA buvo priimta į Čekoslovakijos armijos ginkluotę. Vėliau buvo priimta ir į Lenkijos kariuomenės artilerijos dalinių ginkluotę. 1994 m. buvo pagaminta virš 750 šių savaeigių.

Savaeigė *DANA* buvo eksportuojama į Libiją ir Lenkiją. Šiek tiek jų turi kai kurios Nepriklausomų valstybių sandraugos šalys, Gruzija. 2008 m. Danas prieš Rusijos kariuomenę panaudojo Gruzijos kariuomenė; tris tokias savaeiges paėmė puolanti Rusijos kariuomenė.

Konstrukcija
------------

Savaeigės baze tapo keturašis automobilis *Tatra T815* (ratų formulė 8×8).

DANA neturi giroskopinės ar kitokios nepriklausomo automatinio kreipimo (taikymo) sistemos, tad taikytojas, pasinaudodamas panorama su horizontaliąja skale, nukreipia vamzdį reikiama kryptimi horizontalioje plokštumoje, pasinaudodamas taikymosi taškais. Tai reiškia, kad nutaikant DANA patranką reikia papildomų įtaisų. Paprastai ugnies pozicijas tokioms artilerijos sistemoms parengia iš anksto.
  
Nutaikęs vamzdį horizontaliai, taikytojas nukreipia vamzdį reikiamu pakilimo kampu.

DANA konstrukciniu požiūriu ypatinga tuo, kad automatinis užtaisytuvas užtaiso patranką sviediniu bei šaunamuoju užtaisu esant bet kokiam vamzdžio pakėlimo kampui. Dabar tai laikoma standartu, bet DANA gamybos pradžioje tai buvo inovacija.

### Šaudmenys

Dabar Čekijos armija DANA savaeigėse naudoja tris pagrindinius sviedinių tipus:

* 152-EOF – ardomasis (fugasinis) sviedinys. Didžiausias šaudymo nuotolis – 18 km.
* 152-EOFd – ardomasis, didesnio nuotolio sviedinys. Didžiausias šaudymo nuotolis – 20 km.
* 152-EPrSv – ardomasis šarvamušis sviedinys, skirtas šaudymui tiesiu taikymu į šarvuotuosius taikinius.

Variantai
---------

### 152 mm *ShKH Ondava*

*ShKH Ondava* yra patobulintas variantas, sukurtas 9-to dešimtmečio antroje pusėje:

* ilgesnis patrankos vamzdis (47 kalibrai),
* naujas laibgalio stabdis (2 kamerų),
* naujas užtaisymo mechanizmas.
* Didžiausias šūvio nuotolis - 30 km.

Ondavos projektas nutrūko suirus Čekoslovakijos valstybei. Sukauptas techninis įdirbis perkeltas į *Zuzanos* projektą. 

### 152 mm *ShKH MODAN vz.77/99*

*ShKH MODAN* yra Slovakijoje patobulintas DANA variantas su didesniu šūvio nuotoliu, didesniu taiklumu ir šaudymo sparta. Šis savaeigės modelis pasižymi nauja valdymo sistema, kuri didina kovinį efektyvumą ir leido sumažinti ekipažo dydį iki 4 žmonių (buvo 5).

### 152 mm *ShKH DANA-M1 CZ*

*DANA-M1 CZ* yra Slovakijoje (kompanija *Excalibur Army* iš Prahos) patobulintas DANA variantas. Patobulinimai:

* nauja ugnies valdymo sistema,
* nauja navigacijos įranga,
* modifikuota važiuoklė su T3-930 varikliu.

### 155 mm *ShKH M2000 Zuzana*

Slovakų modelis *ShKH Zuzana* turi 155 mm patranką (ilgis 45 kalibrai), kuri ne tik didesnio kalibro, bet ir atitinka NATO standartus. Į Slovakijos armijos ginkluotę priimtas 1998 m. armija dabar turi 16 tokių savaeigių, planuojama įsigyti daugiau.

Versija *M2000G* yra skirta Kipro nacionalinei gvardijai, turi skirtingą ryšių įrangą. Turi 76 mm dūminius granatsvaidžius bei MG3 7,62 mm kulkosvaidžius (vietoj 12,7 mm NSVT). Kipre imta naudoti 2001 m.

### 155 mm *ShKH A40 Himalaya*

*ShKH Himalaya* yra variantas su vikšrine važiuokle, skirtas eksportui. Tai faktiškai variantas *ShKH Zuzana* su 155 mm patranka ginkluotu bokšteliu ant tanko T-72 važiuoklės su S1000 varikliu.

### 155 mm *ShKH Zuzana 2*

Pradžioje vadintas *Zuzana A1*, vėliau - *Zuzana XA-1*. Tai patobulintas *Zuzana* variantas. Pirmą kartą pademonstruotas 2004 m. Ginkluotas 155 mm kalibro (vamzdis 52 kalibrai), bokštelis perprojektuotas. Naudojamas variklis *Tatra T3B-928.70* (330 kW galia).

Kovinė istorija
---------------

DANA naudojo Gruzijos kariuomenė 2008 m. Pietų Osetijos kare. Manoma, kad Rusijos aviacijos smūgiai sunaikino 4-9 DANA's. Rusijos šaltiniai teigia, kad 3 Dana's Rusijos kariuomenė paėmė kaip trofėjų. 

Lenkija šias savaeiges naudojo Afganistane.

Naudotojai
----------

Lenkijos savaeigės Afganistane
* Čekijos vėliava Čekija – 164 M-77 (2008 m. liepos 1 d.), anksčiau turėta 273 vnt.
* Gruzijos vėliava Gruzija – 47 M-77 (pristatyta iš Čekijos nuo 2004 m.)
* Kamerūno vėliava Kamerūnas – 137–200 M-77 (užsakyta, vyksta derybos)
* Kipro vėliava Kipras – 12 M2000G Zuzana (gauta per Graikiją)
* Lenkijos vėliava Lenkija – 111 M-77
* Libijos vėliava Libija – 120 M-77
* Slovakijos vėliava Slovakija – 135 M-77 ir 16 M2000

### Buvę naudotojai

* Čekoslovakijos vėliava Čekoslovakija – 408, atiteko Čekijai ir Slovakijai.
* TSRS vėliava TSRS – 108

Nuorodos
--------

1. ↑  В войне с Южной Осетией Грузия потеряла 90 процентов боевой техники (Российская газета)
2. ↑
3. ↑   Archyvuota kopija 2015-01-25 iš Wayback Machine projekto.
4. ↑   Archyvuota kopija 2015-05-25 iš Wayback Machine projekto.
5. ↑   Archyvuota kopija 2015-01-25 iš Wayback Machine projekto.
6. ↑
7. ↑  MILITARIUM – Wojsko Polskie – Uzbrojenie Archyvuota kopija 2013-08-26 iš Wayback Machine projekto.
8. ↑